<classify> MENEJA wa Tanroads mkoa wa Dar es Salaam Julius Ndyamukama amewataka watoa huduma za daladala zinazopita eneo la daraja la Juu la Mfugale, Tazara,kutumia barabara za chini ili kushusha na kupakia abiria kwa kuwa eneo hilo lina vituo halali vya mabasi.Meneja huyo alisema hayo kufuatia malalamiko ya watumia huduma hiyo kupitishwa katika vituo kutokana na mabasi hayo kutumia njia ya juu badala ya chini ambako vituo vipo. Daraja hilo lilianza kutumika Septemba 15, mwaka huu na uzinduzi rasmi ukitarajiwa kufanyika mapema mwezi ujao. Baadhi ya abiria wanaotumia usafiri wa daladala kutoka maeneo ya Uwanja wa Ndege kuja Tazara na wale wanaotumia kutoka Posta au Kariakoo kupitia barabara hiyo wamelalamikia usumbufu wanaoupata kwa kuwa mara nyingi madereva hupita juu ya daraja badala ya chini na kuwashusha vituo vya mbali na vile vya awali.Akizungumzia usumbufu huo mkazi wa Magomeni Neema John alisema anafanya kazi maeneo ya Tazara hivyo hupanda magari ya Masaki G ongo la Mboto ambayo mara nyingi madereva huwa na visingizio vingi na kupita juu ya daraja badala ya chini ili kuweza kuwashusha abiria katika vituo vyao. Neema alisema mara nyingi anapopanda mabasi hayo, wanapofika karibia na Tazara makondakta hawaulizi abiria kama kuna anayeshuka eneo hilo badala yake dereva hupita juu ya daraja na kuwashusha kituo cha mbali kijulikanacho kama Mchicha au mbele yake zaidi kwa madai kuwa hata hapo wanatoa msaada walipaswa kushushwa kituo cha Karakana.Tunafurahi kwa serikali yetu kwa kujenga daraja hili ili kupunguza msongamano, lakini tunaomba mamlaka husika watuangalie sisi abiria wa daladala. Hata tunapotoa taarifa mapema kwa madereva kuwa tunashuka eneo la Tazara wanakaa kimya na kutupitisha juu ya daraja, alisema. Mkazi mwingine wa Kinondoni alisema kero hiyo sasa imekuwa ni kubwa kwa kuwa siku tatu mfululizo hali hiyo imemtokea japokuwa amekuwa akitoa taarifa mapema kuwa anashuka eneo la Tazara.Mkurugenzi Udhibiti Usafiri wa Barabara wa Mamlaka ya Udhibiti wa Usafiri wa Nchi Kavu na Majini Sumatra, Johansen Kahatano alisema tatizo hilo wameliona na hivi sasa wanalifanyia kazi kwa kushirikiana na Wakala wa Barabara nchini Tanroads. Wakala wa Barabara nchini Tanroads, ulisema kukamilika kwa ujenzi wa daraja hilo kutapunguza msongamano wa magari kutoka Posta hadi Uwanja wa Ndege kwa asilimia 80. Daraja hilo lenye urefu wa mita 425 limejengwa kwa thamani ya takribani shilingi bilioni 100.  <topic>: KITAIFA 